**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՄԱՅԻՍԻ 17-Ի N 591-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

1. **Անհրաժեշտությունը.**

Նախագծի ընդունման անհրաժեշտությունը պայմանավորված է նախ և առաջ «Օզոնային շերտի պահպանության մասին» օրենքի ընդունմամբ, որի կարգավորման առարկան ընդլայնվել է և ներառել հիդրոֆտորածխածինները, որոնք ջերմոցային գազեր են: Օրենքում ամրագրված նոր իրավակարգավորումները ներդաշնակեցված են Հայաստանի միջազգային պարտավորություններին, որոնք իրենց արտացոլումը պետք է գտնեն նաև ենթաօրենսդրական ակտերում: Բացի այս, անհրաժեշտություն է ծագել նաև կատարելու որոշ լրացումներ՝ կապված տնտեսական գործունեություն իրականացնող սուբյեկտների շրջանակի փոփոխության հետ, և քանի որ ֆիզիկական անձինք չեն կարող իրականացնել տնտեսական գործունեություն առանց ձեռնարկատեր հանդիսանալու, կատարվում է համարժեք փոփոխություն: Սրանից զատ, նպատակահարմար է փոփոխության ենթարկել անհատական չափաքանակների ստացման ժամկետները՝ բաշխման գործընթացն էլ ավելի արդյունավետորեն կազմակերպելու համար:

1. **Ընթացիկ իրավիճակը և խնդիրները.**

Հայաստանի Հանրապետության կառավարության 2007 թվականի մայիսի 17-ի «Օզոնային շերտը քայքայող նյութերի ներմուծման անհատական չափաքանակները սահմանելու կարգը հաստատելու մասին» N 591-Ն որոշումը նախատեսում է իրավակարգավորումներ բացառապես օզոնային շերտը քայքայող նյութերի մասով, ինչն արդեն ամբողջական իրավակարգավորում չի կարող համարվել, քանի որ «Օզոնային շերտի պահպանության մասին» օրենքը պարտադրում է սույն որոշման շրջանակներում անդրադառնալ նաև հիդրոֆտորածխածիններին: Բացի այս, սույն որոշմամբ սահմանված ձևերում «ֆիզիկական անձ» ձևակերպումը հակասության մեջ է նոր իրավակարգավորումների հետ, ուստի իրավական ակտի նախագծով փորձ է կատարվում ներդաշնակեցնելու գործող և նոր ընդունվող իրավական ակտերը: Միաժամանակ, լրացուցիչ քայլ է կատարվում բիզնես միջավայրի բարելավման տեսանկյունից՝ տնտեսավարողների կողմից անհատական չափաքանակ ստանալու հայտը պետական լիազոր մարմին ներկայացնելու ժամկետները տեղափոխելով հուլիսի 30-ից հոկտեմբերի 30-ը, ինչը տնտեսավարողներին հնարավորություն կտա լինելու ավելի ճկուն բիզնեսի պլանավորման տեսանկյունից:

1. **Տվյալ բնագավառում իրականացվող քաղաքականությունը.**

Այս բնագավառում Հայաստանի Հանրապետությունը շարունակում է կատարել իր ստանձնած միջազգային պարտավորությունները, որոնք բխում են «Օզոնային շերտի պահպանության մասին» Վիեննայի կոնվենցիայից և «Օզոնային շերտը քայքայող նյութերի մասին» Մոնրեալի արձանագրությունից։ Ուստի անհրաժեշտ է ապահովել ոլորտի նոր իրավակարգավորումներ, ինչպես նաև դրանց բարելավում՝ պայմանավորված ոլորտում ծագող հասարակական հարաբերությունների զարգացմամբ և որակական փոփոխությամբ:

1. **Կարգավորման նպատակը և բնույթը.**

Կարգավորումը հնարավորություն կընձեռի առանց էլ ավելի արդյունավետորեն իրականացնել միջազգային պարտավորությունները և ապահովել հասարակական հարաբերությունների արդյունավետ իրավակարգավորումը:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է շրջակա միջավայրի նախարարության կողմից:

1. **Ակնկալվող արդյունքը.**

Գործող ոլորտային ներպետական օրենսդրության և միջազգային պարտավորությունների ներդաշնակություն և իրավակարգավորումների անխափանություն ու արդյունավետություն: